A BIZOTTSÁG 940/2005/EK RENDELETE
(2005. június 20.)
a baromfihús-ágazatban benyújtott kiviteli engedély iránti kérelmek elfogadhatósága mértékének meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kiviteli engedélyek rendszerének a baromfihús-ágazatban való alkalmazására vonatkozó részletes szabályok megállapításáról szóló, 1995. június 16-i 1372/95/EK bizottsági rendeletre (1) és különösen annak 3. cikke (4) bekezdésére,
mivel:
(1)
Az 1372/95/EK rendelet különleges intézkedéseket ír elő arra az esetre, amennyiben a kiviteli engedély iránti kérelmek olyan mennyiségekre és/vagy költségekre vonatkoznak, amelyek a kérdéses időszak tekintetében meghaladják a szokásos kereskedelmi forgalmat - figyelemmel a legutóbb a 2777/75/EGK tanácsi rendelet (2) 8. cikkének (11) bekezdésében foglalt korlátozásokra -, illetve a vonatkozó költségeket, vagy fennáll ezen értékek meghaladásának veszélye.
(2)
A baromfihús-ágazat egyes termékeinek piacát bizonytalanság jellemzi. Az e termékekre nyújtható visszatérítések közelgő módosítása kiviteli engedély iránti kérelmek spekulációs célból való benyújtását eredményezte. Fennáll annak a veszélye, hogy a 2005. június 13-tól 17-ig és 2005. június 20-ig terjedő időszakban igényelt mennyiségekre vonatkozó engedélyek kibocsátása az érintett termékek szokásos kereskedelmi forgalmának megfelelő mennyiségek túllépését eredményezi. El kell utasítani azon kérelmeket, amelyekre a kiviteli engedélyeket még nem bocsátották ki az érintett termékek tekintetében,
ELFOGADTA EZT A RENDELETET:
1. cikk
Az 1372/95/EK rendelet értelmében a baromfihús-ágazatban benyújtott kiviteli engedély iránti kérelmeket illetően a 2005. június 13-tól 17-ig és 2005. június 20-ig terjedő időszakban, az e rendelet I. mellékletében említett 3. kategóriára benyújtott, jelenleg elbírálás alatt lévő kérelmek, amelyek alapján az engedélyeket 2005. június 22-től, illetve 29-től kellett volna kibocsátani, nem kerülnek elfogadásra.
2. cikk
Ez a rendelet 2005. június 21-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. június 20-án.